รัฐบาลไทย-ข่าวทำเนียบรัฐบาล-คณะกรรมการสุขภาพแห่งชาติ ให้แนวคิดทุกนโยบายห่วงใยสุขภาพ (Health in All Policies)  แปลงสู่รูปธรรม
วันพฤหัสบดีที่ 23 มีนาคม 2560
คณะกรรมการสุขภาพแห่งชาติ ให้แนวคิดทุกนโยบายห่วงใยสุขภาพ (Health in All Policies)  แปลงสู่รูปธรรม
พลเรือเอก ณรงค์  พิพัฒนาศัย รองนายกรัฐมนตรี เป็นประธานการประชุมคณะกรรมการสุขภาพแห่งชาติ ร่วมกับหน่วยงานที่เกี่ยวข้อง
วันนี้ (23 มี.ค.60) เวลา 09.30 น. ณ ห้องประชุม 301 ตึกบัญชาการ 1 ทําเนียบรัฐบาล พลเรือเอก ณรงค์ พิพัฒนาศัย รองนายกรัฐมนตรี เป็นประธานการประชุมคณะกรรมการสุขภาพแห่งชาติ ครั้งที่ 2/2560 ร่วมกับหน่วยงานที่เกี่ยวข้อง สรุปสาระสําคัญ ดังนี้
ที่ประชุมรับทราบผลการหารือเพื่อสร้างความร่วมมือกับ 6 กระทรวง (กระทรวงอุตสาหกรรม กระทรวงทรัพยากรธรรมชาติและสิ่งแวดล้อม กระทรวงสาธารณสุข กระทรวงการพัฒนาสังคมและความมั่นคงของมนุษย์ กระทรวงเกษตรและสหกรณ์ และกระทรวงมหาดไทย) ในการพัฒนาและขับเคลื่อนนโยบายสาธารณะแบบมีส่วนร่วม เพื่อให้แนวคิดทุกนโยบายห่วงใยสุขภาพ (Health in All Policies) แปลงสู่รูปธรรม และเป็นการใช้กระบวนการนโยบายสาธารณะแบบมีส่วนร่วม หนุนเสริมการขับเคลื่อนประเด็นนโยบายสาธารณะของภาคีระดับนโยบาย โดยแนวทางการดําเนินงานต่อเนื่องหลังการปรึกษาหารือกระทรวงต่าง ๆ จะมีการประสานการดําเนินงาน ดังนี้ 1) ดําเนินการและติดตามผลการขับเคลื่อนนโยบายสาธารณะแบบมีส่วนร่วม ตามมติสมัชชาสุขภาพแห่งชาติและอื่น ๆ ที่เกี่ยวข้องร่วมกัน 2) การประสานงานการจัดเวทีเสวนาร่วมกัน (Forum) ขับเคลื่อนนโยบายสาธารณะแบบมีส่วนร่วม ระหว่างกระทรวงที่เกี่ยวข้องอย่างต่อเนื่อง เพื่อปรึกษาหารือ วางแนวทางการพัฒนาและขับเคลื่อนโยบายสาธารณะแบบมีส่วนร่วมในประเด็นที่มีความเห็นร่วมกัน
ทั้งนี้ ประเด็นนโยบายสําคัญของแต่ละกระทรวง และ สช.ที่จะนําไปสู่การหารือและดําเนินงานร่วมกันอย่างต่อเนื่อง ได้แก่ 1) อุตสาหกรรมที่เป็นมิตรกับสิ่งแวดล้อม อุตสาหกรรมในเขตเศรษฐกิจพิเศษ (กระทรวงอุตสาหกรรม) 2) การจัดการขยะชุมชนโดยการมีส่วนร่วมของทุกภาคส่วน การพัฒนาการทํางาน และแก้ไขปัญหาด้านสิ่งแวดล้อมและสุขภาพ การสนับสนุนทางนโยบายการดําเนินงานระดับพื้นที่ ให้กลไกกระทรวงระดับจังหวัดเชื่อมโยงสนับสนุนการทํางานร่วมกับกลไกเครือข่ายสมัชชาสุขภาพระดับจังหวัด เช่น การแก้ไขปัญหาหมอกควัน เป็นต้น (กระทรวงทรัพยากรธรรมชาติและสิ่งแวดล้อม) 3) การพัฒนางาน ความรู้เท่าทันด้านสุขภาพ (Health Literacy) การใช้กลไกระบบสุขภาพอําเภอ (District Health System: DHS) ร่วมขับเคลื่อนประเด็นต่าง ๆ ระดับพื้นที่ การขับเคลื่อนประเด็นเกษตรและอาหารปลอดภัย การพัฒนาสมุนไพร (กระทรวงสาธารณสุข) 4) การขับเคลื่อนการพัฒนาคุณภาพชีวิตกลุ่มเป้าหมายต่าง ๆ เช่น เด็กเยาวชน ผู้สูงอายุ คนพิการ ฯลฯ ร่วมขับเคลื่อนการพัฒนางานที่อยู่อาศัย การพัฒนา “ธรรมนูญการพัฒนาสังคม” (กระทรวงการพัฒนาสังคมและความมั่นคงของมนุษย์) 5) เกษตรและอาหารปลอดภัย การสนับสนุนทางนโยบายการดําเนินงานระดับพื้นที่ ให้กลไกกระทรวงในระดับจังหวัดเชื่อมโยงสนับสนุนการทํางานร่วมกับกลไกเครือข่ายสมัชชาสุขภาพระดับจังหวัดในประเด็นที่เกี่ยวข้อง เช่น เกษตรและอาหารปลอดภัย สุขภาวะชาวนา (กระทรวงเกษตรและสหกรณ์) และ6) ขับเคลื่อนการแก้ไขปัญหาอุบัติเหตุทางถนน การใช้เครื่องมือการประเมินผลกระทบด้านสุขภาพ (HIA) เชิงสร้างสรรค์ จัดตั้งทีมงานร่วมหารือประเด็นที่จะมีส่วนหนุนเสริมการทํางานระหว่าง สช. และกระทรวงมหาดไทย (กระทรวงมหาดไทย)
พร้อมกันนี้ ที่ประชุมรับทราบความคืบหน้าข้อเสนอจากคณะทํางานพัฒนาแนวทางการดําเนินงานด้านสุขภาพที่สอดคล้องกับร่างรัฐธรรมนูญแห่งราชอาณาจักรไทย พ.ศ. .... โดย สช. ได้มีการจัดส่งข้อเสนอในเรื่องดังกล่าวไปยังผู้ที่เกี่ยวข้องแล้ว อาทิ นายกรัฐมนตรี ประธานสภานิติบัญญัติแห่งชาติ ประธานสภาขับเคลื่อนการปฏิรูปประเทศ คณะกรรมการเพื่อพิจารณากลั่นกรองเรื่องเสนอคณะกรรมการบริหารราชการแผ่นดิน ตามกรอบการปฏิรูปประเทศ ยุทธศาสตร์ชาติ และการสร้างความปรองดอง (ป.ย.ป.) รัฐมนตรีประจําสํานักนายกรัฐมนตรี (นายสุวิทย์ เมษินทรีย์) เลขาธิการคณะกรรมการพัฒนาการเศรษฐกิจและสังคมแห่งชาติ
รวมทั้ง ที่ประชุมรับทราบผลการสรรหากรรมการสุขภาพแห่งชาติที่มาจากผู้แทนองค์กรปกครองส่วนท้องถิ่น ตามมาตรา 13 (6) แทนตําแหน่งที่ว่างลง โดยคณะกรรมการสรรหาฯ ได้วินิจฉัยแล้วและมีมติให้ผู้ว่าราชการกรุงเทพมหานคร (พลตํารวจเอก อัศวิน ขวัญเมือง) ได้รับเลือกเป็นกรรมการสุขภาพแห่งชาติที่มาจากผู้แทนของผู้ว่าราชการกรุงเทพมหานคร นายกเมืองพัทยา และหัวหน้าผู้บริการองค์กรปกครองส่วนท้องถิ่นที่มีกฎหมายจัดตั้งขึ้นเป็นการเฉพาะตามมาตรา 15 (1)
นอกจากนี้ ที่ประชุมได้มีมติเห็นชอบแต่งตั้งคณะกรรมการติดตามและขับเคลื่อนมติสมัชชาสุขภาพแห่งชาติ (คมส.) ชุมใหม่ โดยมีรัฐมนตรีว่าการกระทรวงสาธารณสุข เป็นประธาน และเลขาธิการคณะกรรมการสุขภาพแหงชาติ เป็นกรรมการและเลขานุการ และให้คณะกรรมการชุดนี้ มีวาระการดํารงตําแหน่งเป็น 3 ปี นับแต่วันที่ได้รับแต่งตั้ง
------------------------
กลุ่มประชาสัมพันธ์และเผยแพร่ สํานักโฆษก